अनेन द्वृचेन ऋभवः स्तूयन्ते। "ऋभुक्षणः विस्तीर्णस्य तेजसो निवासभूता हे "वाजाः ऋभवः "वाहिष्ठः वोढ़ृतमः "स्तवध्यै स्तोतुमर्हः "अमृक्तः केनाप्यहिंसितो युष्मदीयः "रथः "वः युष्मान् "आ "वहतु आ समन्तादस्मदीयं यज्ञं प्रापयतु । हे "सुशिप्राः शोभनहनवः यूयं तेन रथेनागत्य "सवनेषु अस्मदीययज्ञेषु "मदे मदनिमित्ते "त्रिपृष्ठैः क्षीरदधिसक्तुमिश्रैः "महभिः महद्भिः "सोमैः "अभि "पृणध्वं युष्मदीयं जठरमभिपूरयत । स रथो युष्मानावहत्विति पूर्वेणान्वयः ।।
हे "ऋभुक्षणः हे ऋभवः "स्वर्दृशः स्वर्गं पश्यन्तः "यूयं "ह यूयमेव "मघवत्सु हविर्लक्षणान्नवत्स्वस्मासु निमित्तेषु "अमृक्तम् अहिंसितम्। चोरादिभिर्नापहृतमित्यर्थः । "रत्नं रमणीयं "धत्थ धारयथ। तदनन्तरं "स्वधावन्तः बलवन्तस्ते यूयं "यज्ञेषु अस्मदीययज्ञेषु "सं "पिबध्वं सम्यक् सोमं पिबत । अपि च यूयं "मतिभिः धनहेतुभिः "नः अस्मभ्यं "राधांसि धनानि "वि "दयध्वं विशेषेण दत्त ।।
' उवोचिथ ' इत्याद्याः पञ्चर्च इन्द्रदेवताकाः। हे "मघवन् धनवन्निन्द्र त्वं "महः महतः "अर्भस्य अल्पस्य च "वसुनः धनस्य "विभागे परिचरणानुकूले दाननिमित्ते "देष्णं धनम् "उवोचिथ "हि सेवसे खलु। उचतिः सेवाकर्मा। तथा "ते त्वदीयौ "उभा उभौ "गभस्ती बाहू "वसुना धनेन "पूर्णा संपूर्णौ भवतः । ते त्वदीया "सूनृता वाक् "वसव्या वसूनि धनानि "न "नि "यमते न नियच्छति । यद्वा । वसव्या वसुषु धनेषु साधुः सूनृता वाक् धनेन संपूर्णौ त्वदीयौ बाहू न नियच्छति । नाल्पं प्रदापयतीत्यर्थः ॥ ।
हे इन्द्र "स्वयशाः असाधारणकीर्तिः "ऋभुक्षाः ऋभुनिवासकः ऋभूणामीश्वरो वा "त्वं "साधुः साधकः "वाजः "न अन्नमिव "ऋक्वा ऋक्वणः स्तोतुर्मम "अस्तं गृहम् "एषि प्राप्नुहि । "नु अद्य "वसिष्ठाः एतत्संज्ञका ऋषयः "वयं हे "हरिवः स्वकीयाश्वोपेतेन्द्र "ते त्वदर्थं "दाश्वांसः हविर्लक्षणान्नं दत्तवन्तः "ब्रह्म स्तोत्रं "कृण्वन्तः कुर्वन्तः सन्तः "स्याम भवेम ।
